Къэбэрдей-Балъкъэрымрэ Осетие Ищхъэрэмрэ я Iэтащхьэхэм Iэ традзащ щIыналъэхэр зэрызэдэлэжьэнум теухуа зэгурыIуэныгъэм
Къэбэрдей-Балъкъэрым и Iэтащхьэ КIуэкIуэ Казбек я пашэу республикэм и лIыкIуэхэр жэпуэгъуэм и 2-м лэжьыгъэ IуэхукIэ щыIащ Осетие Ищхъэрэ — Аланием. Гупым хэтащ КъБР-м и Парламентым и УнафэщI Егоровэ Т. Б., КъБР-м и Правительствэм и УнафэщI Мусуков А. ТI., республикэм и япэ вице-премьер Говоров С. А., КъБР-м и Парламентым и УнафэщIым и къуэдзэ Къардэн М. Н., КъБР-м и Парламентым и депутат Кебеков В. С., Лэскэн, Шэрэдж муниципальнэ щIыналъэхэм я щIыпIэ администрацэхэм я Iэтащхьэхэу Инжыжокъуэ С. М., Муртазов Б. С.
ХьэщIэхэмрэ абыхэм къапежьахэмрэ япэщIыкIэ кIуащ «МелыIычхэм я къалэ» комплексу Беслъэн дэтым. Осетие Ищхъэрэ — Алание Республикэм и Iэтащхьэ Битаров Вячеславрэ КIуэкIуэ Казбекрэ удз гъэгъахэр щагъэтIылъащ «Нэщхъеягъуэм и жыг», гъэру ябыдахэр хуит къыщащIыжым хэкIуэда хабзэхъумэхэм я фэеплъхэм деж.
А махуэ дыдэм Владикавказ щызэпсэлъащ республикитIым я Iэтащхьэхэу КIуэкIуэ Казбекрэ Битаров Вячеславрэ.
Къэбэрдей-Балъкъэр Республикэм и Iэтащхьэм фIэхъус кърихри, Битаровым къыхигъэщащ иджыблагъэ Налшык щыщызэIущIам зэраухылIауэ зэрыщытар щIыналъитIыр зэдэлэжьэным хуэгъэпса ЗэгурыIуэныгъэм Iэ традзэну.
РСО-Аланием и УнафэщIым зэIущIэм хэтхэм ягу къигъэкIыжащ абы ещхь дэфтэрым илъэс 25-кIэ узэIэбэкIыжмэ Iэ зэрытрадзар. А зэманым Къэбэрдей-Балъкъэрым и УнафэщIу щытар щIыналъэм и япэ Президент КIуэкIуэ Валерийт. «Абы лъандэрэ зэман куэд дэкIащ икIи и чэзу хъуащ а ЗэгурыIуэныгъэр къэдгъэщIэрэщIэжыну. Нобэ фэ фыкъыщIэкIуам и щхьэусыгъуэри аращи, фIыщIэ фхузощI фыкъызэрытхуеблэгъам папщIэ», — КъБР-м и Iэтащхьэм зыкъыхуигъэзащ Битаров В. З.
«Осетиемрэ Къэбэрдей-Балъкъэрымрэ щыпсэу лъэпкъхэр зэныбжьэгъуу къызэдокIуэкI лIэщIыгъуэ бжыгъэ хъуауэ икIи апхуэдэу пщIэ зэрызэхуащIыр цIыхубэм я фIыщIэщ. Сэ къызэрыслъытэмкIэ, а лэжьыгъэм адэкIи пытщэн хуейщ, ди щIэблэхэр лIэщIыгъуэ зи ныбжь а зэныбжьэгъугъэм щыгъуазэу щытын, абы къыпащэн папщIэ», — къыхигъэщащ Битаров Вячеслав.
КIуэкIуэ Казбек Битаровым фIыщIэ хуищIащ гуапэу къазэрыIущIам папщIэ икIи къыхигъэщащ 1995 гъэм Урысей Федерацэм щыяпэхэм ящыщу республикитIым зэныбжьэгъунымрэ зэдэлэжьэнымрэ теухуа зэгурыIуэныгъэ зэращIылIауэ зэрыщытар.
КъБР-м и Iэтащхьэм зэрыжиIамкIэ, щIыналъитIым яку дэлъ зэпыщIэныгъэхэм зегъэужьынымкIэ хэкIыпIэ куэд дыдэ щыIэщ. Осетие Ищхъэрэ — Аланием и экономикэм и лъабжьэщ промышленность зызыужьамрэ унэтIыныгъэ куэдым щылажьэ мэкъумэш IэнатIэмрэ. Къэбэрдей-Балъкъэрри Кавказ Ищхъэрэм куэдым хуэгъэпса и экономикэм и центрхэм ящыщ зыщ, щIыуэпс, щэнхабзэ хъугъуэфIыгъуэхэр, индустриальнэ къулеигъэхэр и куэдщ.
«Шэч къытесхьэркъым мы ЗэгурыIуэныгъэм фIы куэд къызэрыдэкIуэнум! Абы ди щIыналъэхэр IэнатIэ куэдым щызэдэлэжьэнымкIэ хэкIыпIэфIхэр къызэIуихым и мызакъуэу, ар IуэхущIапIэ хэхахэми, цIыху къызэрыгуэкIхэми я фейдэ зыхэлъым хуэлэжьэнущ, ди къэралым и лъэщагъымрэ зэкъуэтыныгъэмрэ гъэбыдэнымкIэ мыхьэнэшхуэ зиIэ лъабжьэу увынущ, ди къуэш Осетие Ищхъэрэ — Аланием худиIэ зэхущытыкIэхэр нэхъри иригъэфIэкIуэнущ! — къыхигъэщащ КIуэкIуэ К. В.
ЗэIущIэ нэужьым Къэбэрдей-Балъкъэрым и Iэтащхьэ КIуэкIуэ Казбекрэ Осетие Ищхъэрэм и Iэтащхьэ Битаров Вячеслав- рэ щIыналъэхэр зэрызэдэлэжьэнум теухуа зэгурыIуэныгъэм Iэ традзащ.
Ар хуэунэтIащ лъэныкъуэхэр сату-экономикэ, щIэныгъэ-техникэ, щэнхабзэ, нэгъуэщI IэнатIэхэми щызэдэлэжьэным икIи нэгъуэщI зэгурыIуэныгъэхэр зэщIылIэным, инвестицэ проектхэр зэгъусэу гъэзэщIэным, промышленнэ IэнатIэм, щIэныгъэм, щэнхабзэм, узыншагъэр хъумэным, гъуэгу ухуэным, туризмэм, зыгъэпсэхупIэхэм зегъэубгъуным, щIыуэпсыр хъумэным, нэгъуэщIхэми IуэхуфIхэр щызэдэщIэным хуэщхьэпэнущ.
Республикэм и хъыбарегъащIэ IуэхущIапIэхэм я журналистхэм я упщIэхэм жэуап щратым, унафэщIитIми жаIащ зэгъунэгъуфI зэхущытыкIэхэр хъумэным, цIыхухэм я псэукIэр егъэфIэкIуэн мудадкIэ социально-экономикэ, щэнхабзэ зэпыщIэныгъэхэм зегъэубгъуным мыхьэнэшхуэ зэриIэр.
Осетие Ищхъэрэм щыщыIам Къэбэрдей-Балъкъэрым и лIыкIуэхэм зыщаплъыхьащ КъБР-мрэ РСО-Аланиемрэ я цIыхубэм я «Зэныбжьэгъугъэм и унэм», республикэм и лъэпкъ музейм, апхуэдэуи «Барбашово поле» комплексым.
КъБР-м и Iэтащхьэмрэ Правительствэмрэ я пресс-IуэхущIапIэ.
